Forslag til Europa-Parlamentets og Rådets afgørelse om nedsættelse af et rådgivende udvalg for EF-arbejdstageres frie bevægelighed og sociale sikring og om ændring af Rådets forordning (EØF) nr. 1612/68 og (EØF) nr. 1408/71 (98/C 344/09) (EØS-relevant tekst) KOM(1998) 394 endelig udg. - 98/0231(COD)

(Forelagt af Kommissionen den 14. oktober 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 49, 51 og 235,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 B i traktaten, og

ud fra følgende betragtninger:

(1) Høring af arbejdsmarkedets parter er en afgørende faktor for iværksættelsen af fri bevægelighed;

(2) samordning af de sociale sikringsordninger er nødvendig for udøvelsen af arbejdstageres frie bevægelighed i praksis; det er vigtigt at anskue problemerne vedrørende den frie bevægelighed og samordningen af de sociale sikringsordninger som en helhed;

(3) arbejdsmarkedets parter har anmodet om, at de eksisterende rådgivende udvalg for fri bevægelighed og social sikring sammenlægges for at rationalisere deres ressourcer og få dem til at fungere bedre;

(4) nedsættelsen af ét fælles rådgivende udvalg, der skal drøfte spørgsmål om social sikring og fri bevægelighed, vil kunne gøre udvalget mere effektivt, fordi det derved får mulighed for at anlægge et helhedssyn på problematikken omkring fri bevægelighed;

(5) det nye rådgivende udvalg skal sikre kontinuiteten i forhold til Det Rådgivende Udvalg for Arbejdskraftens Frie Bevægelighed og Det Rådgivende Udvalg for Vandrende Arbejdstageres Sociale Sikring;

(6) det er vigtigt at opretholde samme struktur, sammensætning og forretningsorden, som gælder for de nuværende udvalg;

(7) det er vigtigt, at mænd og kvinder er ligeligt repræsenteret i udvalget;

(8) udvalgsmedlemmernes mandatperiode bør forlænges til fire år i overensstemmelse med praksis for andre udvalg samt for at styrke kontinuiteten og effektiviteten i udvalget;

(9) det rådgivende udvalgs opgaver skal i vidt omfang svare til de nuværende udvalgs opgaver, hvortil kommer bestræbelser på at skabe større sammenhæng og opnå en rationalisering med henblik på øget effektivitet og anlæggelse af et helhedssyn i behandlingen af spørgsmål i relation til arbejdskraftens frie bevægelighed;

(10) det rådgivende udvalgs opgaver skal tage hensyn til betydningen af samordningen af de nationale beskæftigelsespolitikker med en understregning af mobilitetens rolle og merværdi;

(11) vilkårene i medlemsstaterne for arbejdstagere, der er statsborgere i tredjelande, bør ligeledes gøres til genstand for undersøgelser og analyser i det rådgivende udvalg, og det er derfor vigtigt, at arbejdsmarkedets parter kan drøfte disse spørgsmål og udtale sig derom;

(12) det er nødvendigt at ophæve de bestemmelser i Rådets forordning (EØF) nr. 1612/68 af 15. oktober 1968 om arbejdskraftens frie bevægelighed inden for Fællesskabet (1), senest ændret ved Europa-Parlamentets og Rådets forordning (EF) nr. . . ./. ., og Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagerne og deres familiemedlemmer, der flytter inden for Fællesskabet (2), senest ændret ved forordning (EF) nr. 1606/98 (3), hvorved der blev nedsat et rådgivende udvalg for fri bevægelighed og social sikring;

(13) ved at inddrage spørgsmål vedrørende statsborgere i tredjelande i udvalgets kompetenceområde kan arbejdsmarkedets parter helt og fuldt beskæftige sig med spørgsmål i forbindelse med arbejdstagernes mobilitet; for at denne målsætning kan opfyldes, er artikel 235 det eneste retsgrundlag i traktaten, der kan anvendes -

TRUFFET FØLGENDE AFGØRELSE:

Artikel 1

Der nedsættes et rådgivende udvalg for EF-arbejdstageres frie bevægelighed og sociale sikring (herefter benævnt udvalget), der skal bistå Kommissionen med behandlingen af spørgsmål, der måtte opstå vedrørende arbejdskraftens frie bevægelighed, samordningen af de sociale sikringsordninger og sammenhængen mellem disse og spørgsmål om beskæftigelse.

Artikel 2

1. Udvalget består af 90 ordinære medlemmer, der fordeler sig således for hver af medlemsstaterne:

a) to regeringsrepræsentanter, hvoraf én skal være medlem af Den Administrative Kommission for Vandrende Arbejdstageres Sociale Sikring, som er nedsat i henhold til artikel 80 i forordning (EØF) nr. 1408/71, og én skal være medlem af Det Faglige Udvalg for Arbejdskraftens Frie Bevægelighed, som er nedsat i henhold til artikel 32 i forordning (EØF) nr. 1612/68

b) to repræsentanter for arbejdstagerorganisationerne

c) to repræsentanter for arbejdsgiverorganisationerne.

For hver af de i første afsnit nævnte kategorier udnævnes der for hver medlemsstat en suppleant.

2. De ordinære medlemmer og suppleanterne udnævnes af medlemsstaterne, der, for så vidt angår arbejdstager- og arbejdsgiverrepræsentanterne, skal søge at opnå en sammensætning af udvalget, der sikrer en rimelig repræsentation for de forskellige interesseområder.

Fortegnelsen over ordinære medlemmer og suppleanter meddeles Kommissionen af hver medlemsstat.

3. Medlemsstaterne søger at sikre ligelig repræsentation af mænd og kvinder i det rådgivende udvalg.

4. De ordinære medlemmers og suppleanternes mandatperiode er fire år. Genudnævnelse kan finde sted. Ved udløbet af deres mandatperiode fortsætter de ordinære medlemmer og suppleanterne i deres hverv, indtil deres efterfølgere er udpeget, eller genudnævnelse har fundet sted.

Artikel 3

1. Udvalget har et medlem af Kommissionen eller en repræsentant for denne som formand. Formanden deltager ikke i afstemninger. Sekretariatsopgaverne varetages af Kommissionens tjenestegrene.

2. Udvalget træder sammen mindst en gang om året. Det indkaldes af formanden enten på dennes eget initiativ eller skriftlig begæring rettet til formanden af mindst en tredjedel af medlemmerne. En sådan begæring skal indeholde konkrete forslag til dagsordenen.

3. Udvalget kan på forslag af formanden undtagelsesvis beslutte at indhente udtalelser fra enkeltpersoner eller repræsentanter for organer, der har betydelig erfaring inden for områderne arbejdskraftens frie bevægelighed eller social sikring.

4. Udvalgets udtalelser og forslag skal begrundes. De vedtages med absolut flertal af de gyldigt afgivne stemmer; såfremt mindretallet begærer det, skal de ledsages af en redegørelse for dettes synspunkter.

Artikel 4

Udvalget er bemyndiget til på begæring af Kommissionen, Den Administrative Kommission for Vandrende Arbejdstageres Sociale Sikring, Det Faglige Udvalg for Arbejdskraftens Frie Bevægelighed eller på eget initiativ at:

a) behandle problemer i tilknytning til arbejdstageres frie bevægelighed og sociale sikring, især med hensyn til mobilitetens sammenhæng med og betydning for medlemsstaternes nationale beskæftigelsespolitikker

b) i almindelighed undersøge virkningerne af EF-reglerne om arbejdskraftens frie bevægelighed og samordningen af de sociale sikringsordninger samt eventuelle supplerende bestemmelser

c) eventuelt forelægge Kommissionen begrundede forslag til ændring af EF-reglerne om arbejdskraftens frie bevægelighed og samordning af de sociale sikringsordninger

d) afgive begrundede udtalelser om almindelige eller principielle spørgsmål, navnlig om udveksling af oplysninger om udviklingen på arbejdsmarkedet, om arbejdskraftens bevægelser mellem medlemsstaterne, om programmer eller foranstaltninger, der er egnet til at fremme erhvervsvejledning og faglig uddannelse og øge mulighederne for fri bevægelighed og beskæftigelse, samt om enhver form for bistand til arbejdstagerne og deres familie, herunder social bistand og indlogering af arbejdstagerne

e) undersøge generelle eller principielle spørgsmål og problemer, som opstår ved anvendelsen af de forordninger, der er vedtaget inden for rammerne af artikel 51 i traktaten

f) behandle spørgsmål vedrørende rettigheder og forpligtelser i medlemsstaterne for arbejdstagere, der er statsborgere i tredjelande, og som har bopæl i Fællesskabet.

Artikel 5

1. Indtil medlemsstaterne udnævner medlemmerne af udvalget i overensstemmelse med artikel 2, gælder bestemmelserne i stk. 2 og 3 i nærværende artikel for indkaldelsen af de ordinære medlemmer til udvalgets møder.

2. De ordinære medlemmer af Det Rådgivende Udvalg for Arbejdskraftens Frie Bevægelighed og Det Rådgivende Udvalg for Vandrende Arbejdstageres Sociale Sikring betragtes som ordinære medlemmer af udvalget.

Imidlertid kan kun to ordinære medlemmer for hver af de i artikel 2, stk. 1, omhandlede tre kategorier deltage i udvalgets møder. Medmindre en medlemsstat oplyser andet, indkalder Kommissionen til hvert møde de to medlemmer med den højeste anciennitet for hver kategori, idet der vælges en repræsentant for det tidligere Rådigvende Udvalg for Vandrende Arbejdstageres Sociale Sikring. Hvis flere end to medlemmer har samme anciennitet, udvælges de i alfabetisk orden.

Hvad angår indkaldelsen af de medlemmer, der repræsenterer arbejdstagerorganisationerne, søger Kommissionen, uafhængigt af anciennitetskriteriet og kriteriet om alfabetisk orden, at sikre, at de forskellige interesseområder er ligeligt repræsenteret.

3. I tilfælde af indkaldte ordinære medlemmers forfald kan de erstattes af andre ordinære medlemmer. I tilfælde af disses forfald kan suppleanterne fra Det Faglige Udvalg for Arbejdskraftens Frie Bevægelighed og Det Rådgivende Udvalg for Vandrende Arbejdstageres Sociale Sikring erstatte dem.

Artikel 6

Artikel 24-31 i forordning (EØF) nr. 1612/68 og artikel 82 og 83 i forordning (EØF) nr. 1408/71 ophæves.

Artikel 7

Medlemsstaterne fremsender inden tre måneder efter denne afgørelses ikrafttræden en fortegnelse til Kommissionen over de ordinære medlemmer og suppleanter, der er udpeget i overensstemmelse med proceduren i artikel 2.

Artikel 8

Denne afgørelse træder i kraft på tyvendedagen for offentliggørelsen i De Europæiske Fællesskabers Tidende.

(1) EFT L 257 af 19.10.1968, s. 2.

(2) EFT L 149 af 5.7.1971, s. 2.

(3) EFT L 209 af 25.7.1998, s. 1.